Pierre-Emile Højbjerg
Pierre-Emile Højbjerg er en dansk fodboldspiller, der spiller for den engelske Premier League-klub Tottenham og for det danske landshold. Pierre-Emile Højbjerg har spillet i alt 67 landskampe og scoret 5 mål for Danmark (pr. 19. juni 2023).
Pierre-Emile Højbjerg spillede ungdomsfodbold i BK Skjold, F.C. København og Brøndby IF, inden han i 2012 skiftede til den tyske storklub Bayern Münchens U19-hold. Allerede i 2013 fik han debut på klubbens førstehold, men havde de efterfølgende år svært ved at tilspille sig en fast plads på holdet. Han blev i Bayern München til 2016, men var i 2015 udlejet til Augsburg og fra 2015 til 2016 til Schalke 04.
Pierre-Emile Højbjerg fortsatte i 2016 karrieren i den engelske Premier League-klub Southampton. Her fik han en lidt blandet start, men blev i 2018 udnævnt til holdets anfører. I august 2020 blev Pierre-Emile Højbjerg solgt til en anden Premier League-klub, Tottenham, hvor han hurtigt blev fast mand på holdet; i sit første år i klubben spillede den løbestærke og arbejdsomme midtbanespiller samtlige minutter i sæsonens 38 ligakampe.
Pierre-Emile Højbjerg spillede i alt 38 landskampe (12 mål) på diverse ungdomslandshold og fik i 2014 debut på A-landsholdet under landstræner Morten Olsen. Højbjerg spillede efterfølgende flere landskampe, men var helt ude af landsholdstruppen fra efteråret 2016 til efteråret 2018. Højbjerg havde svært ved at spille sig på holdet i Southampton, og den nye landstræner, Åge Hareide, ønskede ikke at benytte ham. Det ændrede sig dog i løbet af 2018, da Pierre-Emile Højbjerg blev anfører i Southampton, og han har herefter været en stabil og værdifuld spiller for det danske landshold. Ved EM-slutrunden i 2021 (udsat fra 2020 pga. coronapandemien) spillede Pierre-Emile Højbjerg således som den eneste ud over Kasper Schmeichel samtlige minutter for Danmark. Højbjerg var endvidere en stærkt medvirkende årsag til, at landsholdet kvalificerede sig til VM 2022 i Qatar. Under selve slutrunden, hvor Danmark blev slået ud allerede efter gruppespillet, spillede Højbjerg alle Danmarks tre kampe.
Pierre-Emile Højbjerg er bl.a. blevet kåret til årets U17-talent i 2011, årets talent i 2014 og årets fodboldspiller i 2022.